[**Lezárult Makó és Lugos közös egészségügyi projektje**](http://www.vasarhelyitv.hu/hirek.php?hir=3275)

2014. augusztus 26.

**Lezárult Makó és Lugos közös egészségügyi projektje, amelyre a két város kórháza együttesen 1 millió 190 ezer eurós Európai Uniós támogatást nyert. A közel másfél évig tartó együttműködés keretében jelentős infrastrukturális és szakmai fejlesztések valamint egészségtudatosságot támogató programok valósultak meg mindkét térségben.**

A Lugosi Városi Kórház még 2011-ben vette fel a kapcsolatot a makói egészségügyi intézménnyel, amelynek eredményeként 2013 tavaszán a Magyarország- Románia Határon Átnyúló Együttműködési Program keretében elkezdődött az Egészségügy- és attitűdfejlesztés Makó és Lugos térségében elnevezésű Európai Uniós pályázat. A közös munka a makóiak számára 433 ezer eurót, azaz 130 millió forintot hozott. Ebből a legnagyobb tételt az 1971-ben épült rendelőintézet felújítására fordította a magyar fél.

-          Kicserélésre kerültek a külső nyílászárók teljes egészében, a tető kapott egy új hőszigetelést, új burkolást mivel lapos tetőről beszélünk. Valamint a létesítmény kívülről egy 15 cm –es hőszigetelést, és új szint is kapott. Ugyanakkor új eszközöket is be tudtunk szerezni- mondta Nagy Jenő a makói kórház igazgatója.

A Lugosi Városi Kórház számára azért volt különösen hasznos a határon átívelő együttműködés, mert most először, összesen 756 ezer eurós uniós támogatást nyertek el, amelyből a makóiakhoz hasonlóan jelentős beruházást tudtak megvalósítani.

-          Lugosnak nagyon sokat számított ez a pályázat, mert a sürgösségi osztályt fel tudtuk újítani és át tudtuk helyezni. Mivel a régi kórházban nem volt lift, ezért lifttel is felszereltük az épületet. Valamint vásároltunk telekonferenciai felszerelést és video kapcsolatot is kialakítottunk a két kórház között- mondta Florin Voichescu a Lugosi Városi Kórház igazgatója.

Az infrastrukturális fejlesztések és az eszközbeszerzések mellett szív és érrendszeri szűrővizsgálatokat is szerveztek a magyar és a román lakosság számára, sőt az egészségtudatos magatartást a fiatalokra is sikerült kiterjeszteni, akik különböző versenyek keretében cserekirándulásokon is részt vehettek.

-          Olyan szakmai kapcsolatok, olyan hidak épültek ki a két város között, amely meggyőződésem, hogy hosszú időkre megszakíthatatlanná válnak. Több alkalommal, egészen pontosan hétszer vagy Makón, vagy Lugoson nagyon hasznos workshopokat is tartottunk- mondta Dr. Kallai Árpád a CSMEK Hódmezővásárhely- Makó főigazgatója.

A projekt olyannyira sikeres volt, hogy a két kórház vezetése abban bízik, hogy a szakmai kapcsolat a jövőben is folytatódik.

Forrás:

<http://www.vasarhelyitv.hu/hirek.php?hir=3275>